'เซ็นทรัลเจดี'ผนึกแบงก์กรุงเทพ-กสิกรไทยผุดดอลฟินวอลเล็ตช็อปปิ้งทั่วประเทศ
กลุ่มเซ็นทรัลเปิดตัวดอลฟิน วอลเล็ต สแกนหน้าจ่ายเงินค่าสินค้า ใช้เทคโนโลยีจากจีน คาดมีผู้ใช้ 10 ล้านราย ใน 3-4 ปี
30 ม.ค. 2562

กลุ่มเซ็นทรัลเปิดตัวดอลฟิน วอลเล็ต สแกนหน้าจ่ายเงินค่าสินค้า ใช้เทคโนโลยีจากจีน คาดมีผู้ใช้ 10 ล้านราย ใน 3-4 ปี
นายรุ่งเรือง สุขเกิดกิจพิบูลย์ ประธานเจ้าหน้าที่บริหาร บริษัท เซ็นทรัล เจดี ฟินเทค เปิดเผยว่า ได้ยื่นขอต่อธนาคารแห่งประเทศไทย (ธปท.) ในการให้บริการแอพพลิเคชั่น ดอลฟิน วอลเล็ต (Dolfin Wallet) ซึ่งเป็นกระเป๋าเงินอิเล็กทรอนิกส์ หรืออี-วอลเล็ต ที่ใช้นวัตกรรมของเจดี ดิจิทัล ผู้นำด้านเทคโนโลยีจากจีน และความเชี่ยวชาญของกลุ่มเซ็นทรัล บริษัทค้าปลีกที่ใหญ่ที่สุดของประเทศไทย โดยจะเปิดให้ใช้งานอย่างเป็นทางการ หลังจากที่ได้รับอนุญาตจาก ธปท. คาดว่าจะมีผู้ใช้งาน 4-5 ล้านราย ใน 12 เดือนแรก และเพิ่มเป็น 10 ล้านราย ใน 3-4 ปี
นอกจากนี้ ภายในปีนี้ บริษัท เซ็นทรัล เจดี มันนี่ ซึ่งเป็นบริษัทลูกจะเปิดให้บริการ ฟังก์ชั่นการชำระเงินด้วยใบหน้า (Face Payment) ซึ่งเป็นวิธีการชำระเงินที่สะดวกและปลอดภัยสูงสุดในการชำระเงิน รวมถึงในอนาคตยังมีแผนการเปิดบริการทางการเงินแก่ลูกค้ารายย่อยผ่านแอพพลิเคชั่นได้ด้วย
ล่าสุด บริษัท เซ็นทรัล เจดี ฟินเทค โฮลดิ้ง ได้ลงนามความร่วมมือด้านเทคโนโลยีฟินเทคกับธนาคารกรุงเทพและธนาคารกสิกรไทย ยกระดับดอลฟินวอลเล็ต ให้เป็นซูเปอร์อี-วอลเล็ต รองรับการซื้อสินค้าและทำธุรกรรมต่างๆ ได้อย่างครอบคลุมทั้งที่ห้างสรรพสินค้าและร้านค้าทั่วประเทศ ทั้งในเครือเซ็นทรัล และเครือข่ายร้านค้าพันธมิตร
นายจรัมพร โชติกเสถียร กรรมการบริหาร ธนาคารกรุงเทพ กล่าวว่า ในความร่วมมือครั้งนี้ ธนาคารกรุงเทพเป็นธนาคารหลัก (สปอนเซอร์แบงก์) จะให้บริการสนับสนุนดอลฟินวอลเล็ตในการทำธุรกรรมทางการเงินต่างๆ ทั้งขารับที่โอนเงินจากธนาคารกรุงเทพและกสิกรไทยเข้าวอลเล็ตในระยะแรก และหาก ธปท.อนุญาตทำให้ดอลฟินเปิดบริการเต็มรูปแบบ ดอลฟินจะรับโอนเงินจากทุกธนาคารได้ ส่วนขาจ่าย ผู้ใช้ดอลฟินวอลเล็ต สามารถสแกนคิวอาร์โค้ดชำระค่าสินค้ากับร้านค้าที่รับพร้อมเพย์คิวอาร์โค้ด ซึ่งมีจำนวนกว่า 3 ล้านร้านค้าทั่วประเทศ ทั้งในกรุงเทพฯ และต่างจังหวัดได้
นายวีรวัฒน์ ปัณฑวังกูร รองกรรมการผู้จัดการอาวุโส ธนาคารกสิกรไทย กล่าวว่า ได้ช่วยผลักดันด้านการขยายร้านค้าและจุดรับชำระเงินด้วยอี-เพย์เมนต์ ซึ่งเป็นการช่วยขยายวงจรธุรกิจการรับชำระเงินของดอลฟินวอลเล็ตให้ครบสมบูรณ์ โดยอาศัยจุดแข็งของธนาคารด้านความเป็นผู้นำธุรกิจร้านค้ารับบัตรผ่านเครื่อง อีดีซีกว่า 3แสนจุด และร้านค้า K PLUS Shop อีกกว่า 1.7 ล้านราย
"ตลาดอี-วอลเล็ตมีการแข่งขันสูง ซึ่งผู้ที่มีฐานลูกค้ามากจะได้เปรียบมาก แต่ที่สำคัญกว่า คือ ทำอย่างไรจึงจะให้ลูกค้าเลือกใช้บ่อยที่สุด ให้แอพนั้นได้อยู่หน้าแรกที่มีความสำคัญในชีวิตประจำวันของลูกค้า" นายวีรวัฒน์ กล่าว
ทั้งนี้ ดอลฟินวอลเล็ตเป็นผู้ประกอบการอี-วอลเล็ตรายแรกที่ได้รับการพิจารณาใบอนุญาตภายใต้ พ.ร.บ.ระบบชำระเงินใหม่ และเป็นอี-วอลเล็ต รายแรกที่นำระบบอี-เควายซี มาใช้ยืนยันตัวตน ทั้งการจดจำใบหน้า และการอ่านตัวอักษรจากภาพถ่าย (OCR) เพื่อยืนยันตัวตนจากภาพเซลฟี่และภาพถ่ายบัตรประชาชน โดยไม่ต้องยื่นเอกสารในช่องทางอื่น
บรรยายภาพ : ผนึกกำลัง - จรัมพร โชติกเสถียร กรรมการบริหาร ธนาคารกรุงเทพ รุ่งเรือง สุขเกิดกิจพิบูลย์ ประธานเจ้าหน้าที่บริหาร เซ็นทรัล เจดี และวีรวัฒน์ ปัณฑวังกูร รองกรรมการผู้จัดการอาวุโส ธนาคารกสิกรไทย ร่วมแถลงข่าวเปิดตัว "ดอลฟิน วอลเล็ต" แอพพลิเคชั่นอี-วอลเล็ต ที่อำนวยความสะดวกในการใช้จ่ายให้กับนักช็อป เมื่อวันที่ 29 ม.ค. - ภาพ : วีรวงศ์ วงศ์ปรีดี